Verskuilde agenda agter Nene-besluit, sê opposisiepartyePres. Jacob Zuma. Foto: DoC Opposisiepartye het Donderdag teen pres. Jacob Zuma uitgevaar, verenig in hul mening dat die president die ware redes vir Nhanhla Nene, minister van finansies, se afdanking verdoesel. Die Demokratiese Alliansie (DA) het in ŉ verklaring die besluit as “roekeloos en irrasioneel” bestempel en gesê dit doen net verdere skade aan Suid-Afrika se ekonomie. “Aangesien daar geen redes vir so ’n drastiese skuif is nie, kan ŉ mens tot die gevolg kom dat dit net nog ŉ voorbeeld is dat pres. Zuma homself eerste stel en die land tweede,” het die DA gesê. Die party het gesê dit is algemeen bekend dat Nene oormatige regeringsbesteding wou inperk en dat dit ŉ te groot struikelblok vir Zuma was met betrekking tot die kernkragverkrygingsooreenkoms en die Suid-Afrikaanse Lugdiens (SAL). “Zuma het dit baie duidelik gemaak: As jy in my pad staan as minister van finansies en probeer om fiskale omsigtigheid in te stel, sal jy herontplooi en eenkant toe geskuif word. ŉ Zuma-ANC-regering het geen agting vir sinvolle finansiële beleidstellings wat Suid-Afrika eerste stel nie.” Dr. Pieter Mulder, leier van die Vryheidsfront Plus, het die DA se sentimente ondersteun deur te sê dat Zuma se besluit oorhaastig en ondeurdag was. “In ŉ tyd van groot finansiële probleme vir die regering toon pres. Zuma met hierdie besluit dat hy alle kontak met Suid-Afrika se finansiële werklikheid verloor het,” het Mulder gesê. Nhlanhla Nene, minister van finansies, tydens sy mediumtermynbegroting (Oktober 2015). Foto: Elmond Jiyane “Die ekonomiese prys wat die land en alle Suid-Afrikaners hiervoor gaan betaal, gaan onherstelbaar wees. Min. Nene se standpunte oor regeringsbesnoeiings en finansiële dissipline tydens die onlangse mediumtermyn-begrotingsrede het ŉ groot rol gespeel dat Suid-Afrika nie heeltemal deur die internasionale graderingsmaatskappye afgegradeer is nie. Die groot vraag is of dit nou so sal bly. Die onmiddellike trefkrag van die besluit sal op die rand se wisselkoers en die aandelebeurs gesien word.” Die Ekonomiese Vryheidsvegters (EFF) meen ook die ware rede vir Zuma se besluit is omdat Nene nie vir die SAL ŉ finansiële reddingsboei wou toestaan, nie die kernkragverkrygingsooreenkoms wou goedkeur en nie vir die president ŉ nuwe luukse straler wou aankoop of Zuma se personeel toelaat om in duur hotelle te bly en eersteklas te vlieg nie. “Zuma het [David van Rooyen] in Nene se plek aangestel omdat hy weet Van Rooyen sal hom nie teëgaan wanneer hy verkeerde goed wil doen nie. Van Rooyen gaan so ewig dankbaar en ‘starstruck’ wees dat hy enigiets sal doen wat Zuma beveel,” het die party gesê. “Ons het nog altyd gewaarsku dat jy met Zuma óf korrup moet wees óf buite sy guns moet val. Niemand kan ŉ politieke leierskap vertrou wat ŉ kabinet en ministers van finansies soos onderklere omruil nie. Daar kan nie meer skokkende nuus uit Suid-Afrika kom om aan te dui dat ons land in ŉ krisis is met geen benul van wat môre mag kom nie.”